VENDIM
Nr. 19, datë 31.1.2020

MBI SHTYRJEN E AFATIT TË KRYERJES SË MONITORIMEVE PRANË SHOQËRIVE TË LICENCUARA NË VEPRIMTARINË E PRODHIMIT TË ENERGJISË ELEKTRIKE NGA CENTRALET EOLIKE

Në mbështetje  të nenit 16 të ligjit nr. 43/2015 “Për sektorin e energjisë elektrike”, i ndryshuar; nenit 93 të ligjit nr. 44/2015 “Kodi i Procedurave Administrative”, si dhe të nenit 15 të “Rregullores për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, Bordi i ERE-s, në mbledhjen e tij të datës 31.01.2020, mbasi shqyrtoi relacionin me nr. 24/5 prot., datë 28.1.2020 të Drejtorisë së Licencimit, Autorizimeve dhe Mbikëqyrjes, lidhur me kërkesën për shtyrjen e afatit të kryerjes së monitorimeve pranë shoqërive të licencuara në veprimtarinë e prodhimit të energjisë elektrike nga centralet eolike,
konstatoi se: 
- Bordi i ERE-s, me vendimet: 
- nr. 173, datë 7.11.2019, “Mbi kërkesën e shoqërisë ‘E – Vento S.R.L Albania’ sh.p.k., për shtyrjen e afateve të vendimit të bordit të komisionerëve të ERE-s nr. 84, datë 17.7.2008, i ndryshuar”. 
- nr. 180, datë 20.11.2019, “Mbi kërkesën e shoqërisë ‘Hera’ sh.p.k., për shtyrjen e afateve të vendimit nr. 61, datë 2.11.2007, i ndryshuar”.
- nr. 181, datë 20.11.2019, “Mbi kërkesën e shoqërisë ‘Alb Wind Energy’ sh.p.k., për shtyrjen e afateve të vendimit nr. 13, datë 28.1.2008, i ndryshuar”. 
- nr. 182, datë 20.11.2019, “Mbi kërkesën e shoqërisë ‘Albanian Green Energy’ sh.p.k., për shtyrjen e afateve të vendimit nr. 89, datë 6.8.2008, i ndryshuar”.
- nr. 183, datë 20.11.2019, “Mbi kërkesën e shoqërisë ‘Biopower Green Energy’ sh.p.k., për shtyrjen e afateve të vendimit nr. 90, datë 6.8.2008, i ndryshuar”.
- nr. 226, datë 20.12.2019, “Mbi kërkesën e shoqërisë ‘ERS-08’ sh.p.k., për shtyrjen e afateve të vendimit nr. 63, datë 13.6.2008, i ndryshuar”,
ka vendosur pezullimin e shqyrtimit të kërkesave për shtyrjen e afatit të plotësimit të kushteve të licencimit, me qëllim kryerjen e monitorimeve pranë selive të këtyre shoqërive dhe pranë zonave ku do të shtrihen dhe zhvillohen projektet eolike, për të evidentuar, dokumentuar dhe shqyrtuar të gjitha rrethanat të cilat aplikuesit pretendojnë se u kanë pamundësuar zbatimin e kushteve dhe afateve të parashikuara në vendimmarrjet e ERE-s sipërcituar. Afati i pezullimit të parashikuar në këto vendime, përfundon jo më vonë se 90 ditë nga hyrja në fuqi e vendimeve.
- Në zbatim të sa më sipër, kanë filluar monitorimet pranë këtyre subjekteve nga grupet e punës të ngritura për këtë qëllim.
- Nisur nga ecuria e deritanishme e monitorimeve të kryera pranë selive të shoqërive dhe në terren, parashikohet se do të jetë i pamundur finalizimi i tyre në zbatim të afatit të përcaktuar në vendimet përkatëse, sipërcituar.
- Distanca e madhe në të cilën ndodhen të vendosura centralet eolike, si dhe terreni i vështirë ku këto shoqëri kanë filluar punën me qëllim ndërtimin e centraleve eolike, krijon vështirësi për kryerjen e monitorimit në terren. 
- Gjatë gjendjes së fatkeqësisë natyrore të shkaktuar nga tërmeti, për disa ditë me radhë u pezulluan veprimtaritë në sektorin privat dhe shtetëror, çka solli vonesa në përfundimin e shumë procedurave dhe kufizim në lëvizje.  
- Vështirësi në përfundimin e këtij procesi janë krijuar dhe nga vetë shoqëritë, të cilat pavarësisht se kanë detyrimin për marrjen e të gjitha masave për të siguruar çdo dokumentacion të nevojshëm me qëllim përfundimin e monitorimit të parashikuar në këtë vendim në afat, kanë kërkuar zyrtarisht nga ERE kryerjen e monitorimit vetëm në disa ditë të caktuara për shkak se nuk kanë qenë prezent në zyrë (shërbime jashtë vendit apo mungesa e administratorit).
Për gjithë sa më sipër cituar, Bordi i ERE-s 

VENDOSI:

1. Shtyrjen deri në datë 29.2.2020, të afatit të pezullimit të parashikuar në pikën 3 të vendimeve: 
a) nr. 173, datë 7.11.2019, “Mbi kërkesën e shoqërisë ‘E - Vento S.R.L Albania’ sh.p.k., për shtyrjen e afateve të vendimit të bordit të komisionerëve të ERE-s nr. 84, datë 17.7.2008, i ndryshuar”; 
b) nr. 182, datë 20.11.2019, “Mbi kërkesën e shoqërisë ‘Albanian Green Energy’ sh.p.k., për shtyrjen e afateve të vendimit nr. 89, datë 6.8.2008, i ndryshuar”;
c) nr. 183, datë 20.11.2019, “Mbi kërkesën e shoqërisë ‘Biopower Green Energy’ sh.p.k., për shtyrjen e afateve të vendimit nr. 90, datë 6.8.2008, i ndryshuar”. 
2. Shtyrjen deri në datën 16.3.2020 të afatit të pezullimit të parashikuar në pikën 1 të vendimeve:
a) nr. 180, datë 20.11.2019, “Mbi kërkesën e shoqërisë ‘Hera’ sh.p.k., për shtyrjen e afateve të vendimit nr. 61, datë 2.11.2007, i ndryshuar”; 
b) nr. 181, datë 20.11.2019, “Mbi kërkesën e shoqërisë ‘Alb Wind Energy’ sh.p.k., për shtyrjen e afateve të vendimit nr. 13, datë 28.1.2008, i ndryshuar”; 
c) nr. 226, datë 20.12.2019, “Mbi kërkesën e shoqërisë ‘ERS-08’ sh.p.k., për shtyrjen e afateve të vendimit nr. 63, datë 13.6.2008, i ndryshuar”. 
[bookmark: _GoBack]3. Drejtoria e Licencimit, Autorizimeve dhe Mbikëqyrjes të njoftojë palët e interesit lidhur me vendimin e bordit të ERE-s. 
Ky vendim hyn në fuqi menjëherë. 
Për këtë vendim mund të kërkohet rishikim brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

